Wontenipun buku Sadhar -mitra saben ari marsudi ati- lan Kotbah Jangkep -mitra sejati ngunjukaken sembah bekti- nggadhahi sedya murih Pasamuwan GKJ sembada ing kridha olah kamursidaning gesang kanthi hanyipta weninging panembah. Srana mekaten badhe tetela kusumastuti mwang laksitaning Pasamuwan GKJ ing pundia papan. Pramila, anggenipun Pasamuwan GKJ mahargya prastawa kawilujengan ing dinten Minggu ingkang kadayan Khotbah Jangkep kedah kerem ing wahyaning mangsa kala Liturgi. Ngengeti titi mangsa Liturgi punika nggadhahi gagasan teologis tuwin swasana mirunggan (kacundhukna Huck, 2001:186). Khotbah Jangkep ingkang nyarengi tumapaking Tata Pahargyan Prastawa Kawilujengan nggadhahi timbalan mulya kangge mratelaken swasana tuwin gagasan teologis tumrap kala mangsa Liturgi. Tujuanipun kangge sabiyantu pasamuwan nglengganani dumugi pundi jumangkahing lampah napak tilas pada Dalem Sang Kristus, temahan saged methik wohing karohanen adhedhasar titi mangsa Liturgi ingkang nembe lumampah. Saben lelampahaning gesang, saben pengalaman ngemu teges lan pikantuk papan mirunggan wonten ing rancanganipun Gusti.